﻿ STILURI DE VIAŢĂ ALE CLASEI DE MIJLOC RURALE LAUREANA URSE Analiza de faţă se plasează într-un context al societăţii româneşti ce poate fi caracterizat prin începutul capitalismului postcomunist românesc, cu o configuraţie a structurii de clasă corespunzătoare, implicit cu o clasă de mijloc aflată în proces de consolidare. Capitalismul postcomunist românesc a fost prefigurat de schimbări politice, economice şi sociale, unele dintre acestea având impact direct asupra structurii de clasă, iar altele având impact indirect. O contribuţie decisivă pentru începutul formării capitalismului postcomunist românesc a avut, şi încă mai are, Uniunea Europeană, dat fiind demersul României de integrare; cerinţele şi recomandările Uniunii Europene stau la baza accelerării formării şi consolidării economiei de tip capitalist. CLASA DE MIJLOC RURALĂ Concomitent cu formarea capitalismului postcomunist a avut loc restructurarea de clasă, pornind de la structura de clasă specifică societăţii de tip comunist. • Premisele teoretice ale abordării structurii de clasă au particularităţi, în funcţie de autori, curente şi şcoli sociologice (L. Urse, 2003, 2004). Din perspectiva premiselor teoretice ale identificării structurii de clasă actuale din România, apreciez că acestea trebuie adaptate la specificul societăţii româneşti. De asemenea, transformarea în continuare a societăţii româneşti va determina schimbări ale structurii de clasă identificate acum, iar premisele teoretice vor trebui armonizate cu noua realitate viitoare, pentru a nu cădea într-un constructivism deformator al realităţii. În esenţă, premisele teoretice pentru care am optat şi de la care am pornit pentru identificarea noii structuri de clasă actuale din România sunt următoarele: 1) clasa socială are o dimensiune economică, dar nu se reduce la aceasta, clasa socială fiind mult mai complexă decât gruparea după criterii exclusiv economice; 2) pentru diferenţierea claselor sociale, la criteriile economice se adaugă ocupaţia, educaţia, valorile, mentalităţile, limbaj propriu, stiluri de viaţă; 3) indivizii aparţinând unei clase se văd şi se tratează între ei ca egali; 4) există atât unele interese economice specifice unor clase sociale, dar şi fenomenul segmentării intereselor; 5) relaţiile dintre clase pot fi de indiferenţă, colaborare, dependenţă şi, uneori, de concurenţă, ieşind în evidenţă una sau alta dintre aceste tipuri de relaţii, în funcţie de conjuncturi, perioade, de specificul societăţii, de nivelul şi tipul de dezvoltare al acesteia şi de structura de clasă CALITATEA VIEŢII, XVI, nr. 3–4, 2005, p. 301–312 302 LAUREANA URSE 2 pe care o are; relaţiile conflictuale care pot apărea nu sunt permanente, rezolvarea conflictelor fiind posibilă prin mecanisme democratice, precum dialogul social instituţionalizat şi mecanismele democratice de schimbare a guvernelor. Pornind de la premisele teoretice enunţate şi aplicate la realitatea românească, apreciez că, în prezent, noua structură de clasă este formată din clasa de sus, clasa de mijloc, clasa muncitoare, ţărănimea şi clasa de jos. • Clasa de mijloc din România este în curs de consolidare, corespunzător stadiului şi tipului de dezvoltare al societăţii româneşti. În general, datorită proceselor de transformare care sunt în curs de desfăşurare şi datorită faptului că, în societatea românească, capitalismului este în faza de început, compoziţia clasei de mijloc nu este pe deplin decisă. Pornind însă de la premisele teoretice, de la structura clasei de mijloc din alte ţări şi de la starea socioeconomică a societăţii româneşti, apreciez că fac parte din clasa de mijloc în curs de consolidare următoarele segmente de populaţie: a) persoanele cu ocupaţii ce presupun studii superioare; b) funcţionari şi tehnicieni cu studii medii; c) întreprinzători şi patroni de firme mici şi mijlocii; d) salariaţi din domeniu apărării, ordinii publice şi securităţii naţionale; e) unii dintre proprietarii agricoli şi arendaşii. Aceste segmente se regăsesc în viaţa reală, în diferite profesii, domenii de activitate, ca atare, sau în forme combinate, diferenţiat în mediul urban şi în mediul rural, cu specific în oraşele mari şi în oraşele mici. De altfel, distribuţia în teritoriu a clasei de mijloc este inegală, în funcţie de dezvoltarea şi specificul diferitelor zone şi regiuni (L. Urse, 2004). • Clasa de mijloc din mediul rural este rezultatul unor mutaţii profunde, care au avut loc după 1989, mutaţii care continuă să se producă, mai ales sub presiunea integrării în Uniunea Europeană. În general, din clasa de mijloc rurală fac parte: a) salariaţi cu studii superioare şi studii medii; b) comercianţi şi meseriaşi; c) unii proprietari agricoli; d) întreprinzători non-agricoli. Aceste segmente ale clasei de mijloc rurale se regăsesc în diferite localităţi şi zone rurale, fie în formele şi caracteristicile enunţate, fie (de multe ori) mai puţin delimitate, datorită relaţiei cu proprietatea agricolă şi cu producţia agricolă. a) Salariaţii din mediul rural (atât cei cu studii superioare, cât şi cei cu studii medii) au cunoscut după 1989 transformări numerice, de funcţii, rol, statut ş.a. Un segment important din punctul de vedere al funcţiilor, dar şi din punct de vedere numeric, era reprezentat, înainte de 1990, de cadre didactice şi medici. În primele decenii ale perioadei comuniste, mai ales prin învăţământul fără frecvenţă al facultăţilor, mulţi tineri din mediul rural au avut posibilitatea absolvirii învăţământului superior, mai ales cel universitar-pedagogic; ei au rămas în mediul rural, pentru că absolvirea facultăţii şi statutul de intelectual erau suficiente pentru a se considera pe deplin realizaţi. În deceniile şapte-opt ale secolului trecut, percepţia asupra realizării personale s-a schimbat, acceptarea locuirii în mediul rural a devenit tot mai scăzută, ceea ce a determinat fenomenul navetismului; de fapt, ceea ce i-a ţinut fixaţi cu locul de muncă în mediul rural a fost repartizarea 3 STILURI DE VIAŢĂ ALE CLASEI DE MIJLOC RURALE 303 după absolvirea facultăţii, obligativitatea rămânerii câţiva ani la acel loc de muncă şi posibilităţile extrem de reduse de transfer în oraşe. După 1989, libertatea de opţiune asupra locului de muncă şi atracţia oraşului, care oferă mai multe oportunităţi ocupaţional-profesionale, de venit şi condiţii de viaţă la standarde moderne au determinat plecarea multor absolvenţi de învăţământ superior din mediul rural şi venirea unui număr extrem de redus a altor absolvenţi; în consecinţă, pe ansamblul mediului rural, numărul salariaţilor cu studii superioare a scăzut, mai ales profesori şi medici. Pentru cei care au rămas în rural, principala sursă de venit este salariul, dar unii dintre ei (care sunt originari din localităţile rurale respective sau intenţionează să se stabilească definitiv în localităţile rurale respective) au şi mici proprietăţi agricole. Al doilea segment al persoanelor cu studii superioare din mediul rural, al cărui număr a scăzut, după 1989, a fost acela al specialiştilor din agricultură (ingineri agronomi, medici veterinari, ingineri mecanici ş.a.); privatizarea agriculturii a fost principala cauză a scăderii numărului acestora; o parte dintre ei au rămas în mediul rural, devenind proprietari de terenuri agricole, pe care le exploatează, în general, după metode moderne, fiind un exemplu în localităţile respective; ei au beneficiat, comparativ cu ţăranii, de cunoştinţe, de relaţii şi de resurse financiare. Al treilea segment al salariaţilor din mediul rural era al celor cu studii medii (funcţionari şi tehnicieni), care au cunoscut, de asemenea, o importantă reducere numerică, ca urmare a privatizării agriculturii şi a reducerii numărului locurilor de muncă din administraţia locală, din învăţământ şi sănătate. În concluzie, după 1989, număr salariaţilor din mediul rural a scăzut. Pentru viitor, acest segment al populaţiei din mediul rural, care face parte din clasa de mijloc, poate să mai crească numai în condiţiile dezvoltării ruralului, în general, a infrastructurii şi a serviciilor. b) Comercianţii şi meseriaşii din mediul rural sunt un alt segment al clasei de mijloc rurale care s-a dezvoltat considerabil, după 1989. Cronologic, aceştia reprezintă primul segment privat non-agricol al clasei de mijloc rurale, în postcomunism; dar ceea ce este foarte important, ei sunt şi proprietari de terenuri agricole, moştenite de la familie; modul în care exploatează terenurile agricole diferă, în funcţie de mărimea suprafeţelor deţinute, de situarea acestora (extravilan şi/sau intravilan), de numărul membrilor familiilor şi de consistenţa activităţii non- agricole (ca meseriaş sau comerciant); de obicei, exploatarea terenurilor extravilan se face în cadrul unor asociaţii sau sunt date în arendă, în timp ce terenul intravilan este lucrat de unii membrii ai familiei cu ajutorul unor persoane angajate cu ziua. Numărul persoanelor din acest segment al populaţiei rurale, care face parte din clasa de mijloc, poate creşte, de asemenea, în condiţiile dezvoltării ruralului. c) Determinarea unui segment de proprietari agricoli ca membri ai clasei de mijloc ridică numeroase dificultăţi şi generează controverse. Principala dificultate porneşte de la separarea ţărănimii de proprietarii agricoli, aparţinând clasei de 304 LAUREANA URSE 4 mijloc; delimitarea numai prin mărimea suprafeţei agricole pe care o au în posesie este insuficientă; suprafaţa agricolă trebuie corelată cu modalităţile de a lucra pământul, cu ideea de planificare, cu preocuparea pentru investiţii, cu tehnologiile moderne de exploatare agricolă, cu comercializarea planificată a produselor agricole, cu prelucrarea produselor agricole şi comercializarea lor ulterioară. Unii autori au făcut delimitarea între antreprenorul din agricultură (care este segment al clasei de mijloc) şi ţăranul care este „agricultorul de subzistenţă” (D. Sandu). Consider că această delimitare corespunde perioadei de început a transformărilor din agricultură, în anii ’90, astăzi şi în perioada următoare nemaifiind operantă această delimitare. Integrarea în Uniunea Europeană va constrânge ţăranul să se transforme în fermier, vor rezulta micii fermieri, care vor practica o agricultură preponderent de subzistenţă, dar şi fermierii care vor practica o agricultură producătoare peste nevoile de subzistenţă. Pe baza unor investigaţii calitative în localităţi rurale s-au putut identifica caracteristici ale proprietarilor agricoli, membri ai clasei de mijloc: – pe lângă terenul agricol pe care familia îl posedă şi în posesia căruia a intrat după desfiinţarea CAP-urilor, a mai achiziţionat, treptat, şi alte terenuri agricole; – pe lângă exploatarea proprietăţii personale, a mai luat pământ în arendă; – deşi agricultura rămâne baza existenţei lor, unii membrii ai familiei au şi ocupaţii non-agricole; – angajează personal pentru activităţile agricole; – au achiziţionat maşini agricole (pe care, uneori le închiriază micilor proprietari); – este interesat de tehnologiile agricole moderne; – programează exploatarea terenului agricol pentru obţinerea de producţii agricole destinate comercializării ca atare, sau prelucrării, în vederea comercializării ulterioare; – au legături cu reţele locale sau zonale de comercializare a produselor agricole sau/şi de prelucrare a acestora, în vederea comercializării ulterioare; – unii dintre ei au propriile magazine, mori, brutării. Aceste caracteristici se regăsesc în configuraţii diferite, la mai multe subsegmente şi în zone geografice diferite. d) În funcţie de mărimea localităţii rurale pot exista, ca segment al clasei de mijloc rurale, întreprinzători non-agricoli, proprietari de întreprinderi mici şi mijlocii, unele dintre ele putând să valorifice diverse resurse locale agricole şi non- agricole. Unii dintre aceşti întreprinzători au intenţia să achiziţioneze şi terenuri agricole, sau chiar au început achiziţionarea. Acest segment există în localităţi rurale mai mari, situate pe linii de transport (şosele, cale ferată), care le asigură legătura cu exteriorul. Structura de clasă este rezultatul unui proces continuu, care, în anumite momente şi situaţii, vizualizează transformările; când procesul este mai dinamic într-un context de transformări rapide şi profunde, vizualizarea efectelor are loc la 5 STILURI DE VIAŢĂ ALE CLASEI DE MIJLOC RURALE 305 intervale mai scurte de timp. Mediu rural a suferit mutaţii profunde, începând cu desfiinţarea CAP-urilor; în prezent şi în viitorul apropiat, mediul rural este constrâns la transformări rapide şi ca urmare a integrării în Uniunea Europeană. Unul dintre efectele directe ale acestor transformări va fi schimbarea structurii de clasă în mediul rural, mai ales a clasei ţărănimii şi a clasei de mijloc. Există două probleme majore ale ruralului, care, prin rezolvarea lor, vor contribui direct la schimbarea celor două clase: a) dezvoltarea ruralului, în general; b) concentrarea proprietăţii şi exploatării terenurilor agricole. A. Dezvoltarea ruralului are două dimensiuni, una europeană şi una exclusiv internă. Dimensiunea europeană este dată de integrarea în Uniunea Europeană, de cerinţele şi spiritul UE, de nevoia compatibilizării situaţiei interne cu acest spirit european. Dezvoltarea ruralului, din perspectiva UE, a fost „orientată” de Conferinţa de la Cork din 1996 şi Conferinţa de la Salzburg din 2003. Situaţia ruralului în UE are următoarele coordonate fundamentale: în anul 2001, populaţia rurală avea o pondere de 20,9% din totalul populaţiei ţărilor membre la acea dată; există însă diferenţe semnificative între ţările membre: 40,3% pondere populaţie rurală în totalul populaţiei din Grecia şi Portugalia, 33–35% în Finlanda, Austria, Irlanda şi Italia, 20–22% în Spania şi Franţa, 9–13% în Luxemburg, Olanda şi Regatul Unit, 2,8% în Belgia. Declaraţia finală a Conferinţei de la Cork a lansat 10 puncte prioritare ale programului de dezvoltare rurală în UE: 1) dezvoltarea durabilă, ca prioritatea numărul unu; 2) abordarea integrată, multidiscipinară şi aplicaţia intersectorială; 3) diversificare (a activităţilor economice şi cadru favorabil pentru autosusţinerea iniţiativelor private şi a celor care beneficiază de suportul comunităţii; 4) durabilitatea (încât utilizarea patrimoniului rural să nu restrângă opţiunile generaţiilor viitoare); 5) subsidiaritate (descentralizare, parteneriat şi colaborare între diferite niveluri – locale; regionale, naţionale şi europene); 6) simplificare (a legislaţiei specifice şi coerenţă); 7) programe (de dezvoltare rurală); 8) finanţare (accent pe resurse locale); 9) managementul activ; 10) evaluare şi cercetare. Nu intenţionez să fac o analiză detaliată a acestui program, dar analiza lui evidenţiază atât posibilitatea unei concordanţe a lui cu nevoile ruralului românesc cât şi semne de întrebare generate de situaţia specifică a României. De exemplu, la primul punct al Declaraţiei Conferinţei de la Cork (dezvoltarea durabilă a ruralului, ca prioritate numărul unu) sunt menţionate atât obiective perfect aplicabile şi utile mediului rural din România (combaterea sărăciei, stimularea ocupării, promovarea egalităţii de şanse, conservarea mediului, creşterea capacităţii de a răspunde la cerinţele pentru o calitate mai bună a vieţii), dar şi obiective care necesită dezbatere, din perspectiva stării societăţii româneşti în general, şi a stării mediului rural, în special; obiectivul stabilizării populaţiei rurale, respectiv, prevenirea migraţiei din rural este dificil de aplicat, ca atare, în România, în condiţiile în care aproape jumătate din populaţia ţării domiciliază în mediul rural, iar după 1989 a 306 LAUREANA URSE 6 crescut migraţia oraş – sat, datorită prăbuşirii marilor întreprinderi industriale şi a şomajului generat de acest fapt. Migraţia spre oraş este încetinită, datorită problemelor economice ale urbanului, nivelului scăzut al veniturilor din mediul urban, în corelaţie cu costul ridicat al vieţii din oraşe. În aceste condiţii, este necesară dezvoltarea ruralului pentru cei ce au migrat din oraşe, din considerente economice, pentru cei ce nu au locuit niciodată în oraşe, precum şi pentru tinerii care locuiesc în localităţile rurale, constrânşi şi de lipsa oportunităţilor de migrare în urban. Putem însă să ne fixăm ca obiectiv „stabilizarea populaţiei rurale”? Una dintre căile modernizării societăţii occidentale a fost urbanizarea; astăzi, societatea occidentală se află în situaţii de a-şi conserva mediul rural şi de a-l dezvolta. Frânarea urbanizării este o metodă şi o cale de modernizare a societăţii româneşti? Poate fi aplicată această soluţie României, potrivită pentru Europa Occidentală? Răspunsul la aceste întrebări trebuie dat fără inhibiţii, prin analize ştiinţifice. Un răspuns negativ cu privire la stabilizarea populaţiei rurale nu exclude însă nevoia dezvoltării ruralului. Din punctul de vedere al percepţiei subiective, în corelaţie cu dimensiunea economică, la tinerii care locuiesc astăzi în rural este prezentă dorinţa de a trăi în oraşe sau „ca la oraş”, ceea ce implică, atât dorinţa de migrare în oraşe, cât şi dorinţa unei vieţi mai civilizate şi mai îndestulătoare, în mediul rural. B. În ceea ce priveşte ce-a de-a doua mare problemă a mediului rural din România, concentrarea proprietăţii şi a exploatării terenurilor agricole, (care poate genera schimbări în structura de clasă din rural), este evidentă preocuparea guvernamentală, iar în acest sens se înscrie recentul proiect de lege care prevede modalităţi de favorizare a concentrării proprietăţii şi exploatării terenurilor agricole. Deşi proiectul presupune o analiză mai amplă, mă voi referi doar la implicaţiile asupra structurii sociale rurale. În principiu, aplicarea prevederilor poate avea impact asupra structurii de clasă din mediul rural pe termen mediu şi lung. „Răspunsul” micilor proprietari agricoli nu este însă cunoscut (cât de rapid va veni acest „răspuns” şi cît de amplu), de aceea, pe termen scurt, efectele sunt mai puţin previzibile. Dar pe termen mediu şi lung, concentrarea proprietăţii şi a exploatării terenurilor agricole va avea efecte sigure asupra clasei ţărănimii, în primul rând prin reducerea numărului micilor proprietari; deşi nu trebuie uitaţi urmaşii actualilor proprietari, atitudinea lor faţă de oferta guvernamentală. Pe de altă parte, dacă se corelează concentrarea proprietăţii şi exploatării terenurilor agricole cu dezvoltarea ruralului, în general, efectele nu vor fi numai în planul reducerii numerice a micilor proprietari agricoli (ţărani); nu este exclusă, la un moment dat, segmentarea ţărănimii şi dispariţia ei ca şi clasă socială, segmentul micilor fermieri devenind componentă a clasei de jos, iar segmentul fermieri cu proprietăţi mai mari devenind componentă a clasei de mijloc rurale. Este o ipoteză de lucru personală şi rămâne de văzut dacă transformările agriculturii sub impactul aderării la UE vor duce în această direcţie. 7 STILURI DE VIAŢĂ ALE CLASEI DE MIJLOC RURALE 307 STILURI DE VIAŢĂ ALE CLASEI DE MIJLOC RURALE Stilul de viaţă este, în general, un subiect complex şi dificil de abordat de către cercetători, în ciuda aparenţei de claritate a conceptului şi a studiilor efectuate sub acest titlu. În primul rând, este de remarcat multitudinea perspectivelor din care a fost abordat: consum, mentalităţi, valori, relaţii interumane, în relaţie cu turismul, din perspectiva habitus-ului, prin raportare la status şi rol etc. În esenţă însă, stilul de viaţă presupune opţiuni, priorităţi, tipuri de realizare a diferitelor activităţi, comportamente. În cazul de faţă este abordat din perspectiva clasei sociale. La începutul analizei de faţă precizam că o clasă socială nu se reduce la dimensiunea economică; la criteriile economice de diferenţiere a clasei sociale se adaugă ocupaţia, educaţia, valorile, mentalităţile şi stilurile de viaţă. Fiecărei clase sociale îi corespund comportamente de clasă (constituite în timp), care au la bază învăţarea rolurilor de clasă, dobândirea atitudinilor proprii rolului de clasă. Procesul de restructurare de clasă (ceea ce s-a întâmplat în România, după 1989) este însoţit şi de procesul de învăţare a noilor roluri de clasă, de dobândire a noilor atitudini şi componente specifice fiecărei clase transformate sau nou apărute. Prin restructurarea de clasă se produce o schimbare a poziţiilor sociale a indivizilor, segmentelor, categoriilor. Caracteristicile unei poziţii sociale, unei clase sociale se transmit în stiluri de viaţă. Pentru clasa de mijloc, în general, în România, procesul de învăţare a noului rol de clasă, deci formarea unor stiluri de viaţă specifice, a fost dificil şi de lungă durată. Consolidarea clasei de mijloc presupune atât consolidarea situaţiei ei economice cât şi formarea unor stiluri de viaţă specifice. În literatura de specialitate din România, analiza stilurilor de viaţă din perspectiva claselor sociale a fost mai puţin abordată, după 1990. Pentru cercetarea stilurilor de viaţă ale clasei de mijloc rurale a fost efectuată o cercetare calitativă, pe baza unui ghid de interviu, care a avut în vedere următoarele probleme: • viaţa profesională şi ocupaţională (specificul, locul preocupărilor profesionale/ocupaţionale în viaţa individului, relaţia preocupărilor profesionale/ ocupaţionale cu alte sfere ale vieţii personale); • gospodăria şi locuinţa (mărime, organizare, înzestrare); • copii (educaţie, profesie/ocupaţie, domiciliu, locuire); • satisfacţii/insatisfacţii; • idealuri, aspiraţii. Interviurile s-au realizat în două localităţi din extremitatea sudică a judeţului Buzău (zona de câmpie), respectiv Pogoanele (cu o populaţie de 7 947 locuitori) şi Padina (cu o populaţie de 5 650 locuitori); ambele localităţi au legătură directă cu Bucureştiul, Pogoanele, pe calea ferată şi şosea, Padina, pe şosea; Padina este comună, iar Pogoanele a fost declarat, la începutul anilor ’80, „oraş agricol”, deşi are caracteristicile unei localităţi rurale, iar locuitorii sunt, în cea mai mare parte, 308 LAUREANA URSE 8 agricultori. Totuşi, Pogoanele este o localitate mai dezvoltată decât Padina, are o reţea şcolară mai mare, inclusiv liceu, mai mulţi medici, reţea de apă pentru alimentarea populaţiei, tribunal. Pentru a identifica segmentele clasei de mijloc, a fost necesară cunoaşterea profilului tuturor activităţilor din cele două localităţi şi a transformărilor care au avut loc după 1989: – principala ocupaţie este agricultura; – aproape toţi locuitorii sunt proprietari de terenuri agricole; – la începutul anilor ’90 a apărut sectorul privat non-agricol, prin chioşcuri, magazine, baruri şi mici restaurante; proprietarii sunt localnici, unii dintre ei mai lucraseră în domeniu; toţi sunt şi proprietari de terenuri agricole; – spre sfârşitul anilor ’90, s-au înfiinţat mici întreprinderi de prelucrare a produselor agricole (mori, brutării, centre de prelucrare a laptelui), care au angajat personal necalificat; – în jurul anului 2000, au apărut întreprinzători din oraşe care au deschis ateliere şi mici întreprinderi (materiale de construcţii, confecţii, mobilă); produsele realizate sunt destinate comercializării mai ales în afara localităţii; întreprinzătorii au fost atraşi de aceste localităţi, datorită accesului direct la şosea şi calea ferată (pentru Pogoanele), costului redus al terenurilor şi caselor, obţinerea cu uşurinţă a avizelor de funcţionare şi forţa de muncă ieftină; cei angajaţi sunt mici proprietari, până la 40 de ani, care doresc să-şi sporească veniturile, dar nu doresc să rămână exclusiv agricultori; – în ultimii ani au apărut şi investitorii străini (italieni) care au achiziţionat (închiriat) terenuri agricole destinate fermelor de animale şi culturilor pentru hrana animalelor; au angajat personal necalificat, dar au nevoie şi de personal calificat (administraţie, contabilitate, management), pe care nu îl găsesc în zonă; – din partea populaţiei locale există un foarte mare interes pentru angajare, cu exigenţe diferenţiate, în funcţie, mai ales, de vârstă şi nivel de şcolaritate; pentru angajare fără calificare, cu calificare la locul de muncă sau cu alte calificări sunt interesaţi mai ales bărbaţii până la 35–40 de ani, unii dintre ei fiind absolvenţi de şcoli profesionale, care nu s-au putut angaja în oraşe; – a început să apară interesul pentru angajare la femeile până la 35 de ani, căsătorite cu/fără copii; – un interes mai scăzut pentru angajare, pe plan local, se manifestă la tinerii absolvenţi de liceu (mai ales ai liceului agricol din Pogoanele), nemulţumiţi de oferta locală de locuri de muncă (insuficientă), de tipul de activitate al acestora, de salarii şi, uneori, de perspectiva rămânerii în localitate; – a început să se manifeste interesul pentru munca temporară în alte ţări; cei plecaţi nu sunt cei săraci, ci din categoriile medii din punctul de vedere al situaţiei materiale; – în rândul tinerilor nu mai există atracţia Bucureştiului (deşi majoritatea locuitorilor din aceste localităţi au membri de familie care domiciliază, în prezent, 9 STILURI DE VIAŢĂ ALE CLASEI DE MIJLOC RURALE 309 în Bucureşti), Bucureştiul este perceput ca fiind inaccesibil (dispariţia angajărilor în fabrici, costul ridicat al vieţii, lipsa locuinţelor sau lipsa posibilităţilor materiale de a-şi cumpăra o locuinţă), existenţa în Bucureşti este percepută ca fiind plină de incertitudini; rămâne interesul pentru reşedinţa de judeţ (Buzău), unde nu există însă suficiente oportunităţi de angajare. În condiţiile practicării unei agriculturi moderne şi a consolidării activităţilor non-agricole este necesară extinderea şcolarizării postgimnaziale, ceea ce este conştientizat deja de către unii părinţi; principalul obstacol îl reprezintă cheltuielile necesare educaţiei postgimnaziale. Liceul agricol din Pogoanele nu răspunde nevoilor de calificare pe plan local, iar cei ce îl frecventează sunt interesaţi doar să obţină o diplomă. Pornind de la caracteristicile, procesele şi fenomenele înregistrate în cele două localităţi, s-au identificat segmentele de populaţie care fac parte din clasa de mijloc, cu caracteristicile stilurilor lor de viaţă, din perspectiva ocupaţiei/profesiei, locuinţei şi gospodăriei, copiilor, satisfacţiilor/insatisfacţiilor, idealurilor şi aspiraţiilor. 1. Segmentul de jos al clasei de mijloc: – familii tinere, de până la 35 de ani; – au în proprietate maximum 4–5 ha de teren agricol (deşi majoritatea au circa 2 ha); – iau în arendă suprafeţe mici (până la 1 ha) aflate în intravilan de la persoane care nu îşi pot lucra singure pământul (bătrâni sau salariaţi din localitate); – pe lângă agricultură, capul gospodăriei mai practică (ocazional) şi diferite meşteşuguri; – comercializează o parte din produsele agricole; – au depăşit faza construirii casei, acum fiind preocupaţi mai mult de înzestrarea acesteia; – există interes pentru ca unul dintre soţi să se angajeze cu salariu; – sunt preocupaţi de educaţia copiilor lor, cărora se străduiesc să le asigure condiţii bune de viaţă; ar dori să continue educaţia şcolară a copiilor după gimnaziu, dar sunt confuzi în ceea ce priveşte orientarea educaţiei copiilor (profilul) şi îngrijoraţi cu privire la cheltuielile pentru continuarea educaţiei şcolare; – doresc modernizarea vieţii lor, nu doresc să se dedice exclusiv agriculturii, dar nici nu ar renunţa la proprietatea agricolă; – muncesc foarte mult, sunt în căutare permanentă de modalităţi de a câştiga bani pentru a trăi mai bine, modern, la standarde apropriate de cele urbane; – deşi doresc să progreseze, sunt satisfăcuţi de viaţa lor, îşi trăiesc cu bucurie viaţa. 2. Proprietarii de magazine, chioşcuri, cofetării, patiserii, baruri, mici restaurante: – sunt şi proprietari de terenuri agricole, pe care le dau în arendă sau în asociaţii; – sunt mulţumiţi de afacerea lor, dar nu sunt preocupaţi de extinderea ei (de altfel, mărimea localităţii ar face dificilă extinderea); 310 LAUREANA URSE 10 – au trecut de stadiul reamenajării caselor după standarde moderne; există o anumită îndestulare, în ceea ce priveşte înzestrarea locuinţei; – copii lor sunt, de obicei, elevi de liceu sau chiar absolvenţi de liceu şi nu sunt dispuşi să rămână în localitate, dar lipsa oportunităţilor de angajare din oraşe îi menţine în localitate, alături de părinţi (uneori ajutând la activitatea comercială a familiei), dar cu speranţa că, în viitor, se vor putea angaja în oraş; în mod sigur, unii dintre ei vor rămâne să preia afacerea familiei, chiar dacă acum nu se gândesc la aşa ceva; – întreaga familiei are un consum ostentativ, care pare să fie scopul, finalizarea muncii lor şi sursa de satisfacţie. 3. Proprietarii de ateliere şi mici întreprinderi: – este necesară precizarea că „proprietarii de ateliere” nu sunt meşteşugarii, ci proprietari ai unor ateliere care produc produse destinate comercializării (ca şi micile întreprinderi); meşteşugari, în sens tradiţional şi în afara activităţilor agricole nu există; există doar proprietari de terenuri agricole, care, pe lângă ocupaţiile agricole, se ocupă ocazional şi cu unele meşteşuguri; – există şi proprietari de ateliere şi mici întreprinderi, care nu sunt originari din localităţi şi nu locuiesc cu întreaga familie, care se află într-un oraş; – cei ce sunt originari din localitate au în proprietate şi terenuri agricole, pe care le dau în arendă sau în asociaţie; – singura lor preocupare şi idealul lor este extinderea afacerii; au şi obstacole în activitatea lor, riscuri, dar şi speranţă; – unii au copii deja studenţi, alţii doresc studii superioare pentru copiii lor, chiar dacă îşi pun problema preluării afacerii, în viitor, de către aceştia; alteori însă, copii care au absolvit facultatea lucrează în oraşe, sunt puternic ajutaţi material de părinţi, inclusiv în deschiderea unei afaceri de către aceştia în oraşul unde locuiesc; – din discuţiile cu ei ies la iveală nu atât satisfacţiile, cât idealurile (extinderea afacerii). 4. Proprietarii de pământ cu suprafeţe până la 50 ha: – fără îndoială că limita superioară a mărimii proprietăţii agricole este discutabilă; – sunt şi proprietari ai unor maşini agricole; – angajează localnici (cu ziua) pentru efectuarea lucrărilor agricole; – îşi planifică culturile, în vederea comercializării pe piaţa liberă sau către proprietarii de mori, brutării, magazine; – sunt satisfăcuţi de viaţa lor şi de realizările lor; – în multe cazuri, sunt chiar ei proprietarii de mori, brutării, magazine, sau intenţionează să le achiziţioneze/deschidă în scurt timp; – sunt persoane a căror unică preocupare este agricultura, dar agricultură modernizată, la care se adaugă interesul pentru comercializarea modernă şi profitabilă a produselor agricole; – afişează o satisfacţie şi îndestulare, care aminteşte de ceea ce, în perioada anterioară comunismului, se numeau micii boieri; 11 STILURI DE VIAŢĂ ALE CLASEI DE MIJLOC RURALE 311 – îşi doresc pentru copiii lor studii superioare, dar şi o preluare de către aceştia a unor responsabilităţi în administrarea proprietăţii agricole, copiii nu manifestă acest interes. 5. Salariaţii cu studii superioare, care domiciliază în localităţile respective (învăţători, profesori, medici, farmacişti); – cei ce sunt originari din localitate au moştenit terenuri agricole, pe care le arendează sau le dau pentru exploatare în asociaţii; – cei ce nu sunt originari din localitate, fie stau cu chirie, fie şi-au cumpărat/construit propria casă; – cei ce au în proprietate terenuri agricole reuşesc să-şi asigure, cu multă uşurinţă, un trai decent; – în general, nu trăiesc la nivelul aspiraţiilor lor; – insatisfacţie şi faţă de prestigiul profesional actual (mai ales la cadrele didactice); – cei mai mulţi fac eforturi considerabile pentru a putea susţine cheltuielile pentru educaţia copiilor la şcoli mai bune; – perspectivele acestui segment nu sunt optimiste, pe termen scurt, fapt de care sunt conştienţi cei în cauză. Nu menţionez ca segment distinct al clasei de mijloc rurale din localităţile cercetate pe funcţionarii cu studii medii, pentru că aceştia sunt foarte puţini şi sunt, în egală măsură, proprietari agricoli (ei sau familiile lor), calitate din care obţin venituri mai mari decât cele din statutul de salariat. Segmentele clasei de mijloc identificate în cele două localităţi sunt specifice numai acestora; este posibil ca, de exemplu, în localităţile rurale mai mici, mai sărace, mai izolate să nu găsim aceste segmente ale clasei de mijloc. Există însă şi localităţi cu situaţii asemănătoare, ceea ce ne permite să facem unele generalizări cu privire la clasa de mijloc rurală din România. În mediul rural se conturează o clasă de mijloc, delimitarea sa fiind generată de nivelul veniturilor, de mentalităţi cu deschidere către nou, către modernitate, către activitate eficientă, precum şi de stiluri de viaţă dinamice. Clasa de mijloc este, în general, o clasă eterogenă, eterogenitate care se regăseşte şi la clasa de mijloc rurală, în curs de consolidare (eterogenitatea este mai mare cu cât localitatea este mai mare şi mai dezvoltată). Din perspectiva relaţiei cu proprietatea agricolă există atât distanţarea de proprietatea agricolă (prin preocupări) – cu excepţia segmentului de proprietari agricoli membri ai clasei de mijloc – cât şi menţinerea în proprietate a unor terenuri agricole (de obicei moştenite), păstrate ca sursă suplimentară de venituri, dat fiind faptul că cele mai multe segmente ale clasei de mijloc rurale nu sunt suficient de puternice şi stabile economic. Din stilurile de viaţă, se remarcă preocuparea pentru depăşirea tipului de viaţă tradiţional rurală şi a preocupărilor tradiţional agricole. 312 LAUREANA URSE 12 BIBLIOGRAFIE 1. Bădescu Ilie, Structura socială şi clasa intermediarilor în mediul rural. Dictatura oligarhiei financiare şi agricultura de subzistenţă (familială), „Sociologie Românească”, nr. 1/1999. 2. Cărţână Corneliu, Mobilitate socială în România. Aspecte cantitative şi calitative la nivel naţional şi în profil teritorial, „Sociologie Românească”, nr. 1/2000. 3. Chauvel Louis, Le retour des classes sociales?, „Problèmes économiques”, iulie 2000. 4. Giddens Antony, Sociologie, Editura BIC ALL, Bucureşti, 2000. 5. Horton P. B., Hunt L. Ch., Sociology, McGrane – Hill Book Company, New York, 1980. 6. Lăzăroiu Sebastian, Reţele de capital social şi antreprenori în Comişani, „Sociologia Românească”, nr. 2/1999. 7. Mărginean Ioan, Clasa mijlocie în fostele ţări socialiste, „Revista de cercetări Sociale”, nr. 3–4/2000. 8. Mărginean Ioan, Bălaşa Ana (coord.), Semnificaţia cercetărilor de calitatea vieţii, în Calitatea vieţii în România, coord. Ioan Mărginean, Ana Bălaşa, Editura Expert, Bucureşti, 2002. 9. Neder Maria, Experienţa franceză a cercetării stilurilor de viaţă, Revista „Calitatea vieţii”, nr. 1–2/1992. 10. Neményi Agnes, Restructurare rurală şi autosubzistenţă, „Sociologia Românească”, nr. 3/1999. 11. Papuc Didona, Nouă stiluri de viaţă americane, „Calitatea vieţii”, nr. 1–2/1992. 12. Petre Ioana, Mobilitate şcolară şi ocupaţională în satul românesc actual, „Revista Română de Sociologie”, număr special, 2004. 13. Petruş Alexandru, Orientarea şcolară şi profesională a tinerei generaţii, „Revista Română de Sociologie”, 3–4/2002. 14. Sandu Dumitru, Drumul antreprenorial: fără încredere dar cu relaţii, „Sociologie Românească”, nr. 2/1999. 15. Sandu Dumitru, Spaţiul social al tranziţiei, Polirom, Iaşi, 1999. 16. Urse Laureana, Clasele sociale în România, Anale, Institutul Naţional de cercetări Economice, Cide, nr. 3–4/2003. 17. Urse Laureana, Un punct de vedere asupra structurii de clasă actuale din România, „Sociologie Românescă”, nr. 4/2004. 18. Urse Laureana, Clasa de mijloc din perspectiva integrării României în Uniunea Europeană, „Calitatea Vieţii”, nr. 3–4/2004. 19. Vanden Zanden, Y. W., The Social Experience. An Introduction to Sociology, Ramdon House, New York, 1988. 20. Veress Enikö, De re-ţărănizare în România după 1989, „Sociologie Românească”, nr. 3/1999. 21. Zamfir Cătălin, Rebedin Ioan, Stiluri de viaţă. Dinamica lor în societatea contemporană, Editura Academiei RSR, 1989. 22. Institutul European din România, Ierarhizarea priorităţilor de dezvoltare agricolă şi rurală în România. Influenţele non reforme ale politicii agricole comunitare. 